**SLOVAKIA RING vstupuje do 15. sezóny**

**Orechová Potôň, 15. január 2024 - Prvý permanentný pretekársky okruh na Slovensku SLOVAKIA RING vstupuje do svojej 15. sezóny. Aj tento rok sa návštevníci môžu tešiť na skvelé preteky a množstvo atrakcií, ktoré areál ponúka.**

SLOVAKIA RING - to už dávno nie je len rýchlostná dráha (jedna z najdlhších v Európe - 5922 m), ale aj moderné Centrum bezpečnej jazdy, motokárový okruh, vojenské múzeum, súkromné ZOO Malkia Park a trať pre terénne autá. Od otvorenia areálu v roku 2010 plynie už 15. rok prevádzky. SLOVAKIA RING si opäť prichystal množstvo zaujímavých podujatí a atrakcií.

Pretekársku sezónu odštartuje **7. apríla Hill Climb Race SLOVAKIA RING -** úvodné podujatie Majstrovstiev Slovenska v pretekoch automobilov do vrchu (MSR PAV). Napriek rovinatému charakteru dráhy je podujatie kvalitne zabezpečené po technickej aj bezpečnostnej stránke, s praktickým zázemím pre tímy. MSR PAV sa tak po uplynulých ročníkoch u nás plne udomácnil.

Všeobecnej obľube verejnosti sa teší aj **Power Fest (1. máj):** “drag, drift a tuning majáles” prinesie naozaj široké spektrum automobilovej zábavy. Od pretekov v zrýchlení, cez tuningovú šou a preteky v kontrolovanom šmyku. Jednoducho: veľká plocha plná krásnych strojov!

**FIA ETRC Truck Race of Slovakia (7.-9. jún)** bude opäť jedno z navýznamnejších medzinárodných podujatí u nás. Majstrovstvá Európy v pretekoch ťahačov (FIA ETRC) - to sú vyše päťtonové nadupané stroje s ostrým pretekárskym podvozkom a predovšetkým s pretekármi, ktorí si skutočne nedarujú ani centimeter navyše… Víkend pozostáva z tréningov a najmä zo štvoro šprintových pretekov. Popri ETRC sa u nás ukáže ďalší skvelý seriál: **TCR Eastern Europe** sú preteky vozidiel TCR, ktoré patria k najrozšírenejším pretekárskym autám a seriálom na svete. Navyše náš Maťo Homola chce určite obhájiť svoj majstrovský titul.

Ďalšie veľké podujatie európskeho významu bude premiéra **FIA Karting European Championship (21.-23. jún)** v Slovenskom motokárovom centre (SKC - Slovak Karting Centre) na SLOVAKIA RINGU. V ňom sa ukáže profesionálna motokárová elita z celej Európy. Šampionát je pre mnohých jazdcov cestou do Formuly 1.

**Veľká cena Slovenska motocyklov (26.-28. júl) -** to sú medzinárodné preteky cestných motocyklov na okruhu. Čaká nás množstvo domácich aj zahraničných jazdcov v rôznych kategóriách a nekončiaca akcia na jednom z najrýchlejších moto okruhov sveta.

**Histo Cup (2.-4. august)** je určený pre milovníkov veteránov - kapotovaných áut, aj formúl.

**FIA CEZ Veľká cena Slovenska + ESET Cup Series (23.-25. august)** je naše najtradičnejšie okruhové podujatie, a to od otvorenia okruhu v roku 2010. Akcia na trati neutíchne od rána do večera, divákov čakajú napínavé šprinty v rôznych divíziách: od silných vozidiel GT3, cez prototypy, formuly, TCR autá a pohárové špeciály. Sprievodný program bude opäť orientovaný na rodiny s deťmi.

**Alpe Adria International Motorcycle Championship (20.-22. september)** je tiež už stálicou okruhu SLOVAKIA RING. Medzinárodné motocyklové preteky s množstvom výkonnostných tried a viac ako stovkou štartujúcich.

**24 h Karting Race of Slovakia (28.-29. september)** sú motokárové preteky určené pre profesionálov aj amatérov, jednotlivcov aj tímy. Prihlásiť sa môže každý, napokon vytrvalostné preteky na 24 hodín patria k najväčším životným výzvam každého pretekára. Aj preto podujatie naberá každoročne na popularite.

**Czech Drift Series (4.-5. október)** sa u nás predstaví aj tento rok. Český šampionát pretekov v kontrolovanom šmyku prinesie množstvo dymu zo spálených pneumatík, krásne výkonné autá a duely, ktoré stoja za to.

**Power Fest (12. október)** sa u nás ukáže tento rok dvakrát. Aj to je výsledok všeobecnej obľúbenosti podujatia medzi fanúšikmi tuningových špeciálov, šprintov, či slalomu.

**FIA CEZ Rallycross (19.-20. október)** uzavrie sezónu na SLOVAKIA RINGU. Stredoeurópska špička v relykrose sa opäť pobije o posledné body v súbojoch bok po boku. Všetko na špeciálnej trati z asfaltového a nespevneného povrchu.

Jubilejná 15. sezóna SLOVAKIA RINGU predstaví areál ako celoročné miesto vyžitia sa pre fanúšikov motorizmu, ale aj rodiny s deťmi.

Ďalšie informácie nájdete na [www.slovakiaring.sk](http://www.slovakiaring.sk).

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |